Kommissionens beslutning

af 8. januar 2002

om økonomisk støtte fra Fællesskabet til oplagring i Frankrig, Italien og Det Forenede Kongerige af antigener til fremstilling af mund- og klovesygevacciner

(meddelt under nummer K(2001) 4736)

(2002/29/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 14, og

ud fra følgende betragtninger:

(1) I henhold til Rådets beslutning 91/666/EØF af 11. december 1991 om oprettelse af EF-beredskabslagre af mund- og klovesygevacciner(3), senest ændret ved Kommissionens beslutning 2001/181/EF(4), er oprettelse af antigenbanker en del af Fællesskabets arbejde med oprettelse af EF-beredskabslagre af mund- og klovesygevacciner.

(2) Ifølge artikel 3 i nævnte beslutning er "Laboratoire de pathologie bovine du Centre national d'études vétérinaires et alimentaires" i Lyon i Frankrig, som nu er en del af "Agence Française de Securite Sanitaire des Aliments (AFSSA)", og "Istituto Zooprofilattico Sperimentale di Brescia" i Italien udpeget til at være antigenbanker for EF-beredskabslagrene, og i samme artikel foreskrives en procedure for udpegelse af andre anlæg til antigenbanker ved en kommissionsbeslutning.

(3) I artikel 1 i Kommissionens beslutning 2000/111/EF(5) udpeges endvidere Merial SAS som den antigenbank, der opbevarer Fællesskabets beredskabslager.

(4) Antigenbankernes funktioner og opgaver er anført i artikel 4 i beslutning 91/666/EØF, og det er en betingelse for ydelsen af EF-støtte, at antigenbankerne udfører disse funktioner og opgaver.

(5) Fællesskabet bør yde økonomisk støtte til de banker, som giver Fællesskabet visse ydelser, for at sætte dem i stand til at udføre de nævnte funktioner og opgaver i 2002.

(6) Af budgetmæssige grunde bør EF-støtten ydes for et år ad gangen.

(7) Ifølge artikel 3, stk. 2, i Rådets forordning (EF) nr. 1258/1999 af 17. maj 1999 om finansiering af den fælles landbrugspolitik(6) finansieres programmer for udryddelse af dyresygdomme via EUGFL's Garantisektion. I spørgsmål vedrørende finanskontrol anvendes artikel 8 og 9 i samme forordning.

(8) Fællesskabet yder økonomisk støtte til medlemsstaterne under forudsætning af, at de berørte myndigheder giver alle de nødvendige oplysninger inden for de fastsatte frister.

(9) Fællesskabets økonomiske støtte til Merial SAS bevilges i overensstemmelse med gældende kontraktbestemmelser og -vilkår.

(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Fællesskabet yder økonomisk støtte til Frankrig til oplagring af antigener til fremstilling af mund- og klovesygevacciner.

2. "Agence Française de Securite Sanitaire des Aliments (AFSSA)" i Lyon i Frankrig opbevarer det beredskabslager af antigener, der er omhandlet i stk. 1.

3. Fællesskabets økonomiske støtte andrager højst 30000 EUR for perioden 1. januar til 31. december 2002.

Artikel 2

1. Fællesskabet yder økonomisk støtte til Italien til oplagring af antigener til fremstilling af mund- og klovesygevacciner.

2. "Istituto Zooprofilattico Sperimentale di Brescia" i Italien opbevarer det beredskabslager af antigener, der er omhandlet i stk. 1.

3. Fællesskabets økonomiske støtte andrager højst 30000 EUR for perioden 1. januar til 31. december 2002.

Artikel 3

1. Den økonomiske støtte fra Fællesskabet, som er nævnt i artikel 1, stk. 3, og artikel 2, stk. 3, udbetales, når den pågældende medlemsstat har fremlagt dokumentation for, at opgaverne reelt er udført.

2. Den i stk. 1 nævnte dokumentation skal forelægges for Kommissionen inden den 1. marts 2003 og omfatte følgende:

a) tekniske oplysninger om:

- det oplagrede antigens mængde og type (lagerlister)

- det benyttede oplagringsudstyr (beholdernes type, antal og kapacitet)

- eksisterende sikkerhedssystemer (temperaturkontrol, tyverisikring)

- forsikringsordninger (brand, ulykke)

b) økonomiske oplysninger (udfyldelse af det i bilaget viste skema).

Artikel 4

1. Fællesskabet yder økonomisk støtte til Merial SAS, Lyon, Frankrig, til oplagring af antigener til fremstilling af mund- og klovesygevacciner.

2. Merial SAS, Lyon, Frankrig, opbevarer det beredskabslager af antigener, som der henvises til i stk. 1, i sine lokaler i Lyon i Frankrig (to containere) og i sine lokaler i Pirbright i Det Forenede Kongerige (fire containere).

3. Fællesskabets økonomiske støtte andrager højst 48000 EUR for perioden 1. januar til 31. december 2002.

Artikel 5

1. For at opfylde målene i artikel 4 indgår Kommissionen hurtigst muligt en kontrakt med Merial SAS.

2. Generaldirektøren for Generaldirektoratet for Sundhed og Forbrugerbeskyttelse har beføjelse til at undertegne en kontrakt på Europa-Kommissionens vegne.

Artikel 6

Denne beslutning er rettet til medlemsstaterne.

Udfærdiget i Bruxelles, den 8. januar 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 19.

(2) EFT L 203 af 28.7.2001, s. 16.

(3) EFT L 368 af 31.12.1991, s. 21.

(4) EFT L 66 af 8.3.2001, s. 39.

(5) EFT L 33 af 8.2.2000, s. 19.

(6) EFT L 160 af 26.6.1999, s. 103.

BILAG

>PIC FILE= "L_2002013DA.002702.TIF">